recursal/SuperWikiNEXT-32B huggingface dataset:
**Täpläsoukkosiipi** (*Amata phegea*) on laajalti Euroopassa tavattava pienehkö, mustavalkoinen perhoslaji. Se on tunnettu myös nimellä **euroopansoukkokehrääjä**.

Koko ja ulkonäkö
----------------

Täpläsoukkosiipi on keskikokoinen ja huomattavan kapeasiipinen musta perhonen. Etusiivet ovat sinertävän mustat ja niissä on kuusi valkoista, melko läpikuultavaa laikkua. Takasiivissä laikkuja on kaksi tai kolme. Perhosen ruumis on lähes kokonaan musta ja sinisen metallinhohtoinen. Takaruumiin tyvessä ja keskellä on leveä keltainen poikkiraita, joka ulottuu lähes koko takaruumiin ympäri. Lisäksi keskiruumiin sivuilla on kaksi keltaista täplää. Tuntosarvet ovat mustat ja niiden kärkiosat ovat laajalti valkoiset. Siipiväli on 35–40 mm.

Euroopassa tavattavat soukkosiipilajit muistuttavat suuresti toisiaan. Niillä esiintyy myös jonkin verran maantieteellistä muuntelua ulkonäössä, joten lajin varmistamiseksi on yleensä tarpeen tietää myös perhosen löytöpaikka. Turvallisin lajinmääritystapa on genitaalien tutkiminen. Lisäksi varsin samannäköinen perhonen on punatäpliin kuuluva *Zygaena ephialtes*.

Levinneisyys ja lentoaika
-------------------------

Täpläsoukkosiipeä tavataan Etelä-Euroopassa Pyreneiden niemimaalta Ukrainaan, Lähi-itään ja Kaukasukselle. Pohjoisimmillaan lajia tavataan paikoittain Saksan pohjoisosissa. Se on osassa esiintymisaluettaan hyvin paikallinen mutta usein hyvin runsaslukuinen. Perhoset lentävät kesä-heinäkuussa.

Suomessa tai muualla Pohjoismaissa täpläsoukkosiipeä ei tavata.*lähde?*

Elinympäristö ja elintavat
--------------------------

Täpläsoukkosiipi on kuivilla, pensaikkoisilla niityillä ja metsänreunustoilla elävä perhoslaji. Yksilöt lentävät päivisin, käyvät kukilla imemässä mettä, ja etenkään naaraat eivät liiku häirittyinäkään. Toukka talvehtii

Ravintokasvi
------------

Toukka on polyfagi, jonka ravintokasveja ovat monet matalat kasvit, kuten ratamot (*Plantago*) ja voikukat (*Taraxacum*).

Lähteet
-------

1. ↑  Kimmo Silvonen (Arkistoitu – Internet Archive)
2. 1 2 3 4 5  Rougeot & Viette. Euroopan ja Pohjois-Afrikan kiitäjät ja kehrääjät. Tammi 1983 ISBN 978-951-30-5585-1.
3. ↑  UK Moths (englanniksi)
4. 1 2  Portal für Schmetterlinge / Raupe (saksaksi)
5. ↑  Catalogue of the Lepidoptera of Belgium (englanniksi)
6. ↑  Bestimmungshilfe des Lepiforums (saksaksi)

Aiheesta muualla
----------------

* Moths and Butterflies of Europe and North Africa (englanniksi)
* Pherobase: Semiochemicals of Amata phegea, the Nine-spotted (englanniksi)

|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q1755105
* Wikispecies: Amata phegea
* BioLib: 54841
* BOLD: 258065
* EUNIS: 309241
* Fauna Europaea: 446950
* Fauna Europaea (new): 104d0e82-96f9-43dd-9399-3ae910a2368d
* GBIF: 1808450
* iNaturalist: 57489
* IRMNG: 10319573
* LepIndex: 34275
* LoB: 5385
* NBN: NHMSYS0000501207
* NCBI: 938170

 |

 |
**RMS Queen Elizabeth** oli Cunard Steamship Companyn höyrylaiva, joka toimi valtameriliikenteessä linjalaivana useiden vuosikymmenten ajan. Laiva rakennettiin Clyden telakalla Skotlannissa, missä kuningatar Elisabet vuonna 1938 kastoi sen kaimakseen ja laiva liukui Clydejokeen. Laivan neitsytmatka yli Atlantin alkoi 3. maaliskuuta 1940. Se oli aikansa suurin matkustajalaiva aina vuoteen 1996. Valmistuessaan *Queen Elizabeth* oli ensimmäinen niin leveä alus, ettei se mahtunut kulkemaan Panaman kanavasta. 

Sinisen nauhan vauhtikilpailu sai kuitenkin odottaa aikaa parempaa: sota kutsui. Toisen maailmansodan aikana laiva oli joukkojenkuljetusaluksena. Adolf Hitler tarjosi sen upottamisesta rahapalkintoa ja rautaristiä sukellusveneidensä päälliköille. Aluksen matkanopeus 30 solmua oli kuitenkin niin nopea, että Saksan laivaston sukellusveneet jäivät jälkeen. Sodan jälkeen alus kuljetti 2 230 matkustajaa ja 1 200 hengen miehistöä reitillä Southampton – New York.

Laiva ajoi karille Cherbourgin edustalla vuonna 1965. Liikennöinti muuttui myöhemmin kannattamattomaksi, ja Cunard-yhtiö myi aluksen vuonna 1968, kun *Queen Elizabeth 2* valmistui. Alus siirrettiin Floridaan turistinähtävyydeksi, mutta floridalaisyhtiö meni konkurssiin ja alus joutui uudelleen myyntiin. Syyskuussa 1970 kiinalainen laivanvarustaja C. Y. Tung osti sen, ja alus siirrettiin Hongkongiin kunnostettavaksi purjehtivaksi yliopistoksi uudelleennimettynä *Seawise Universityksi*. Kesken kunnostustöiden laiva syttyi 9. tammikuuta 1972 tuleen Hongkongin satamassa, paloi vuorokauden ja kaatui kyljelleen jääden makaamaan mustana hylkynä puolittain veden alla. *lähde?*

*Seawise University* Hongkongin satamassa heinäkuussa 1972
Amerikkalainen pilakuvakommentti saksalaisten turhaumasta saada RMS *Queen Elizabeth* kiinni; U-vene kertoo kalajuttuja Hitlerille: "Ja sitten olin vähällä saada NÄIN ison!" -Christian Science Monitor, 1941
Arviolta 40–50 % hylystä on jäänyt merenpohjaan. Hylyn jäänteet hautautuivat maa-aineksen alle sataman Konttiterminaali 9 (CT9) rakentamisen yhteydessä 1990-luvun loppupuolella.

Vuonna 1974 *Queen Elizabethin* hylky esiintyi James Bond -elokuvassa *007 ja kultainen ase* MI6:n salaisena tukikohtana.

Lähteet
-------

1. ↑   Eddy Bauer: Toinen maailmansota, osa 2*lähde tarkemmin?*
2. ↑  Sea queen to lie below CT9 *gwulo.com*. Viitattu 6 August 2011.

Aiheesta muualla
----------------

* Kuvia tai muita tiedostoja aiheesta **RMS Queen Elizabeth** Wikimedia Commonsissa
Elisabeth Schumann
**Elisabeth Schumann** (13. kesäkuuta 1885 Merseburg, Saksa – 23. huhtikuuta 1952 New York, New York, Yhdysvallat) oli saksalaissyntyinen, Yhdysvaltoihin asettunut ja maan kansalaisuuden vuonna 1944 saanut ooppera- ja konserttilaulaja. Hän oli äänialaltaan sopraano. Schumann tuli tunnetuksi yksinlaulujen sekä Wolfgang Amadeus Mozartin ja Richard Straussin musiikin tulkitsemisesta.

Schumann teki debyyttinsä Hampurin oopperassa vuonna 1910 ja pysyi seurueessa vuoteen 1919. Ensimmäisen esiintymisensä New Yorkissa hän teki vuonna 1914 tulkitsemalla Sophien roolin Richard Straussin *Ruusuritarin* esityksessä Metropolitan-oopperassa. Vuonna 1919 Schumann liittyi Wienin oopperaan, jossa hän lauloi, kunnes poistui maasta Anschlussin ajamana vuonna 1938. Schumann kiersi Yhdysvalloissa Richard Straussin kanssa vuonna 1921 ja piti konsertteja säveltäjän itsensä säestyksellä.

Vuonna 1924 Schumann teki ensimmäisen esiintymisensä Lontoossa. Hän tulkitsi Covent Gardenissa jälleen Sophien roolin. Sophie on pysynyt roolina, johon Schumannin nimi on voimakkaimmin yhdistetty. Schumann kuitenkin menestyi myös Mozartin roolien ja Franz Schubertin yksinlaulujen esittäjänä. Asetuttuaan Yhdysvaltoihin hän opetti Philadelphian Curtis Institute of Musicissa. Schumann oli naimisissa kapellimestari Karl Alwinin kanssa. Hänen teoksensa *German Song* julkaistiin Lontoossa vuonna 1948.

Lähteet
-------

1. 1 2 3  Elisabeth Schumann Britannica, viitattu 23.4.2023


|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
	+ 2
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Saksa
* Israel
* Suomi (KANTO)
* Belgia
* Yhdysvallat
* Australia
* Alankomaat
* Puola

 |
|  |
| Tieteilijät | 
* CiNii

 |
|  |
| Taiteenala | 
* MusicBrainz

 |
|  |
| Henkilöt | 
* BMLO
* Deutsche Biographie

 |
|  |
| Muut | 
* Europeana
* RISM
* SNAC
* IdRef

 |

 |
**Arthur Golden** (s. 1956 Chattanooga Tennessee, Yhdysvallat) on yhdysvaltalainen kirjailija. Golden on kirjoittanut menestysromaanin *Geishan muistelmat* (engl. *Memoirs of a Geisha*).

Golden kuuluu varakkaaseen *New York Times* -lehden omistavaan Ochs-Sulzbergerin sukuun. Hän opiskeli Harvard Collegessa ja suoritti arvosanan taidehistoriassa erikoistuen japanilaiseen taiteeseen. Vuonna 1980 hän suoritti Master of Arts -arvon Japanin historiassa Columbian yliopistossa ja opetteli mandariinikiinaa. Vietettyään kesän Pekingin yliopistossa hän meni töihin Tokioon. Yhdysvaltoihin palattuaan hän suoritti Bostonin yliopistossa Master of Arts -arvosanan englannin kielessä. Hän asuu Brooklinessa Massachusettsissa Yhdysvalloissa.

Ilmestyttyään 1997 *Geishan muistelmat* oli New York Timesin bestseller-listalla kaksi vuotta. Sitä on myyty englanniksi neljä miljoonaa kappaletta, ja se on käännetty 32 kielelle eri puolilla maailmaa.

*Geishan muistelmia* varten kirjoittaja haastatteli useita geishoja, joista tärkein oli Mineko Iwasaki. Heiltä kirjoittaja sai tietoa geishojen maailmasta. Journalismitaustansa vuoksi Golden päätti tehdä kirjasta kuvitteellisen, mutta kuitenkin mahdollisimman lähellä totuutta olevan, ja hän pyrki saamaan kaikki yksityiskohdat täsmälleen oikein.

Kun *Geishan muistelmien* japaninkielinen laitos ilmestyi, Arthur Goldenia syytettiin sopimuksen rikkomisesta ja Iwasakiin kohdistuvasta kunnianloukkauksesta. Kantaja väitti, että Golden oli sopinut, ettei paljasta häntä, jos hän kertoo elämästään geishana, sillä perinteinen vaikenemisen sääntö kieltää heitä kertomasta asiakkaistaan. Asia sovittiin ilman oikeudenkäyntiä julkistamattomalla rahasummalla.

Teoksen *Geishan muistelmat* pohjalta tehtiin 2005 elokuva, jossa näyttelevät Ziyi Zhang ja Ken Watanabe. Elokuvan on ohjannut Rob Marshall.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Katalonia
* Saksa
* Israel
* Yhdysvallat
* Latvia
* Japani
* Tšekki
* Alankomaat
* Puola

 |
|  |
| Henkilöt | 
* Trove

 |
|  |
| Muut | 
* Europeana
* SNAC
* IdRef

 |

 |
**Arthur Johnston** (10. tammikuuta 1898 New York – 1. toukokuuta 1954 Corona del Mar) oli yhdysvaltalainen elokuvasäveltäjä. Hän aloitti uransa elokuvateatterin pianistina ja toimi 1920-luvulla Irving Berlinin musiikillisena avustajana. Johnston sävelsi 1920-luvulla musiikkia Broadwaylle ja muutti vuonna 1929 Hollywoodiin. Hän sovitti musiikin Charles Chaplinin vuoden 1931 elokuvaan *Kaupungin valot*. Johnstonin sanoittajiin kuuluivat muun muassa Sam Coslow ("Cocktails for Two", 1934), Johnny Burke ("Pennies from Heaven", 1936) ja Gus Kahn.

Johnston kuoli Corona del Marissa Kaliforniassa vuonna 1954. Hänet valittiin Songwriters Hall of Fameen vuonna 1970.

Lähteet
-------

1. ↑  Ankeny, Jason: Arthur Johnston *Allmusic*. Viitattu 24.7.2013. (englanniksi)
2. 1 2  Arthur Johnston *Songwriters Hall of Fame*. Viitattu 24.7.2013. (englanniksi)


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Saksa
* Suomi (KANTO)
* Belgia
* Yhdysvallat
* Ruotsi
* Latvia
* Tšekki
* Puola

 |
|  |
| Taiteenala | 
* MusicBrainz

 |
|  |
| Henkilöt | 
* Trove

 |
|  |
| Muut | 
* Europeana
* SNAC
* IdRef

 |

 |
**Kalándra** (kreik. Καλάνδρα) on Kreikan kylä, joka kuuluu hallinnollisesti Kassándran kuntaan, Chalkidikín alueyksikköön ja Keski-Makedonian alueeseen. Kylän väkiluku on 674 (vuonna 2011).

Kalándra sijaitsee Chalkidikín niemimaalla lähellä Kassándran niemen länsirannikkoa. Antiikin aikana lähellä sijaitsi Menden kaupunki. Kylän nimi esiintyy ensimmäisen kerran vuonna 1318 Chilandárin luostarin asiakirjoissa, sillä maat kuuluivat tuohon aikaan luostarille. Kylä itsessään on ollut olemassa noin vuodesta 1745.

Kalándra muodostaa myös laajemman kyläyhdyskunnan (Τοπική Κοινότητα Καλάνδρας, *Topikí Koinótita Kalándras*), johon kuuluvat varsinaisen Kalándran kylän lisäksi kylät Boulamátsia ja Poseídi. Koko yhdyskunnan väkiluku on 745.

Lähteet
-------

1. 1 2 3  Απογραφή Πληθυσμού - Κατοικιών 2011. Väestönlaskennan tulokset (XLS)  2011. The Hellenic Statistical Authority (Kreikan tilastokeskus ELSTAT).  Arkistoitu 16.10.2015. Viitattu 1.9.2014. (kreikaksi)
2. ↑  Καλάνδρα - Ποσείδι Χαλκιδικής *Kassandra Halkidiki*. Viitattu 1.9.2021.
Paul Reiser vuonna 2011.
**Paul Reiser** (s. 30. maaliskuuta 1957 New York, New York, Yhdysvallat) on yhdysvaltalainen näyttelijä, käsikirjoittaja ja stand up -koomikko. Hän on syntynyt ja kasvanut New Yorkissa. Reiser opiskeli Binghamtonin yliopistossa pianonsoittoa ja säveltämistä. Hän on ollut neljä kertaa Golden Globe -ehdokkaana ja kuusi kertaa Emmy-ehdokkaana. Parhaiten hänet tunnetaan komediasarjasta *Hulluna sinuun*, jossa hän näytteli miespääosaa Paul Buchmanina. Hän on esiintynyt myös esimerkiksi elokuvissa *Rakas poikani*, *Blondi joka sanoi tahdon*, *Aliens – paluu* ja *Ei omena kauas putoa*.

Yksityiselämä
-------------

Reiser on naimisissa Paula Ravetsin kanssa, ja heillä on vuosina 1995 ja 2000 syntyneet pojat. Reiser asuu perheineen Los Angelesissa.

Aiheesta muualla
----------------

* Paul Reiser Internet Movie Databasessa. (englanniksi)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Saksa
* Israel
* Yhdysvallat
* Tšekki
* Alankomaat
* Puola

 |
|  |
| Taiteenala | 
* MusicBrainz

 |
|  |
| Henkilöt | 
* Elonet

 |
|  |
| Muut | 
* Europeana
* IdRef

 |

 |
**Dviženie protiv nelegalnoi immigratšii** (ven. Движение против нелегальной иммиграции; ДПНИ) on 10. kesäkuuta 2002 perustettu venäläinen kansalaisjärjestö, joka vastustaa laitonta siirtolaisuutta. Sillä on toimintaa noin 30:ssä kaupungissa. Järjestön perustamisen syynä olivat Krasnoarmeiskissa tapahtuneet mielenosoitukset ja hyökkäykset, joiden tarkoituksena oli pelottaa armenialaiset pois. Järjestön johdossa on Aleksandr Belov, ja sen ideologinen johtaja on Viktor Jakušev.

Jotkut liikkeen jäsenistä tulivat Kontupohjaan osoittamaan mieltä azerbaidžanilaisia vastustaviin mielenosoituksiin.

Liike myös vastustaa sotarikoksista syytetyn bosnialaisen Ratko Mladićin tuomitsemista.

DPNI on järjestänyt "venäläisiä marsseja" kansallisen yhtenäisyyden päivänä sekä Stalinin syntymäpäivänä. (Arkistoitu – Internet Archive)

Osa sen kannattajista perusti Suur-Venäjä-puolueen (Великая Россия) entisestä Rodinasta eronneiden kanssa.

Moskovalainen tuomioistuin kuitenkin kielsi liikkeen toiminnan 18. huhtikuuta 2011.

Lähteet
-------

1. ↑   (Arkistoitu – Internet Archive)

Aiheesta muualla
----------------

* Walker, Shaun: The rise and rise of Russian nationalism Independent. Viitattu 3.5.2009. (englanniksi)
**DSB MY** on Tanskan valtionrautateiden (Danske Statsbaner, DSB) käytössä ollut dieselveturityyppi. Ruotsalainen NOHAB valmisti DSB:lle vuosina 1954–1965 yhteensä 59 kappaletta dieselsähköisiä MY-vetureita jotka numeroitiin 1101–1159. Yhdysvaltalaisen EMD:n valmistamassa dieselmoottorissa on tehoa 1 264 kW (numerot 1101–1105 ja 1145–1159) tai 1 450 kW (numerot 1106–1144). Veturimalli perustuu pitkälti EMD:n omiin malleihin ja NOHAB valmisti MY:n kaltaisia vetureita myös Norjan ja Unkarin rautateille.

MY-vetureita käytettiin aluksi henkilöliikenteen pikajunissa ja raskaissa tavarajunissa, myöhemmin niitä käytettiin paikallisliikenteessä ja kevyemmissä tavarajunissa. Nykyään niitä voi tavata Norjan, Ruotsin, Saksan ja Tanskan yksityisradoilta. Tanskan valtionrautateillä MY-vetureiden käyttö väheni 1980- ja 1990-luvuilla, ja viimeinen MY-veturin vetämä juna liikennöi DSB:n väreissä 2001. Yhden erikoisjunia vetämään tarkoitetun veturin DSB on jättänyt kalustoonsa. Osa vetureista on myyty yksityisradoille, tai museoitu (1101, 1104, 1112, 1126, 1159 ja 1129:stä pelkkä ohjaamo). Loput MY-veturit on romutettu.

Aiheesta muualla
----------------

* Kuvia tai muita tiedostoja aiheesta **DSB MY** Wikimedia Commonsissa
Kalvin kartanon päärakennus.
**Kalvin kartano** (vir. *Kalvi mõis*, saks. *Pöddes*) on kartano Viru-Nigulan kunnassa Länsi-Virumaan maakunnassa Virossa.

Kartano mainitaan ensimmäisen kerran vuonna 1485, kun se oli Lode-suvun hallussa. Vuonna 1512 kartanon sai omistuksensa Dietrich Kalff, jonka sukunimestä tulee paikan nykyinen nimi. Alun perin kartanon paikalla oli kaksikerroksinen vasallilinnoitus. 1700-luvulla rakennettiin osittain sen raunioille kartanon päärakennus, joka kuitenkin tuhoutui tulipalossa vuonna 1910. Nikolai Stackelberg rakennutti uuden kartanon lähemmäksi merenrantaa 1910-1913. Englantilaisen Tudor-tyylin rakennetun päärakennuksen ulkoseinien tummat laatat eivät ole graniittia, vaan sitä imitoivia värillisiä sementtilaattoja. 

Neuvostoaikana kartanossa sijaitsi kaivosmiesten lepokoti. Nykyään kartano on yksityisomistuksessa ja suljettu yleisöltä.

Lähteet
-------

* Mäkeläinen, Tapio: *Tapion matkassa Narvaan ja Koillis-Viroon*. Solnessi, 2017. ISBN 978-9949-9583-9-9.
**Paul Poiret** (1879–1944) oli ranskalainen muotisuunnittelija ja Pariisin kuuluisin pukusuunnittelija ennen ensimmäistä maailmansotaa. Hänet tunnetaan erityisesti uusklassista ja itämaista tyyliä olevista luomuksistaan sekä hänen tuomistaan nilkkoihin asti yltävistä pitkistä, tiukoista hameista ja korsetin korvaamisesta rintaliiveillä.

Työskenneltyään ensin suunnittelijana Pariisissa Charles Frederick Worthin muotitalossa Poiret avasi pienen liikkeen Pariisiin vuonna 1903. Vuoteen 1907 mennessä hän olikin elvyttänyt empiretyyliä, joka oli ollut Ranskassa suosittua Napoleon I:n valtakaudella. Poiret oli kiinnostunut laajasti itämaisesta taiteesta sekä venäläisestä baletista ja niistä inspiroituneena hän loi prameita ja koristeellisia luomuksia. Poiret käytti suunnittelemissaan iltapuvuissa, turbaaneissa ja haaremihousuissa väreinä kirkasta violettia, punaista, oranssia, vihreää ja sinistä. Yleisesti ottaen Poiret oli vaikutusvaltainen suunnittelija ennen ensimmäistä maailmansotaa, mutta hänen suosionsa hiipui 1920-luvulla.

Lähteet
-------

1. 1 2  Paul Poiret (French fashion designer) *Encyclopædia Britannica*. Viitattu 21.2.2023. (englanniksi)

Aiheesta muualla
----------------

* Kuvia tai muita tiedostoja aiheesta **Paul Poiret** Wikimedia Commonsissa

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Katalonia
* Saksa
* Israel
* Belgia
* Yhdysvallat
* Japani
* Tšekki
* Alankomaat
* Puola

 |
|  |
| Tieteilijät | 
* CiNii

 |
|  |
| Taiteenala | 
* Musée d'Orsay
* Victoria
* RKD Artists
* ULAN

 |
|  |
| Henkilöt | 
* Deutsche Biographie

 |
|  |
| Muut | 
* SNAC
* IdRef

 |

 |
Alemmalla energiatilalla oleva elektroni nousee korkeammalle energiatilalle saatuaan energiaa säteilystä.
**Absorptiolla** tarkoitetaan kvanttimekaniikassa prosessia, jossa fotonin energia siirtyy esimerkiksi atomille, jonka valenssielektroni siirtyy korkeampaan energiatilaan. Fotoni häviää tässä prosessissa. Absorboitunut energia voi emittoitua uudelleen ja muuttua lämpöenergiaksi.

Useimpien aineiden kyky absorboida sähkömagneettista säteilyä riippuu säteilyn aallonpituudesta. Tämän johdosta osa aineen läpi kulkevasta valkoisen valon aallonpituuksista suodattuu muita tehokkaammin pois ja aine nähdään värillisenä. Esimerkiksi aine, joka absorboi sinistä, vihreää ja keltaista valoa havaitaan punaisena, kun sitä valaistaan valkoisella valolla. Absorptiospektroskopian eli eri aallonpituuksien absorboitumisen mittaamisen avulla voidaan tunnistaa eri aineita näytteestä.

Absorptio ei ole rajoittunut vain näkyvään valoon, vaan myös kaikki muut sähkömagneettisen säteilyn aallonpituudet voivat absorboitua aineeseen. Esimerkiksi röntgenkuvissa kontrasti luiden ja kudoksen välillä perustuu röntgensäteilyn erisuuruiseen absorptioon eli vaimenemiseen kudoksissa ja luissa. Kappaleen läpäisseen säteilyn intensiteetille I pätee

{\displaystyle I=I\_{0}e^{-\mu x},\,}
missä {\displaystyle I\_{0}} on kappaleeseen tulleen säteilyn intensiteetti, x on kappaleen paksuus ja \mu  on kappaleen lineaarinen absorptiokerroin (yksikkö tyypillisesti 1/cm, jolloin x:n yksikkö on cm), joka riippuu absorboivan aineen tiheydestä, atomiosuuksista ja käytetyn säteilyn aallonpituudesta.

Säteilyn ja aineen vuorovaikutus
--------------------------------

Säteilyn (fotonin) kohdatessa ainetta voi tapahtua yksi tai useampia seuraavista prosesseista

* Absorptio
* Sironta
* Heijastuminen
* Taittuminen

Emissio on tavallaan absorption vastakohta: siinä atomin energiatila muuttuu ja vapautuva energia emittoituu fotonina.

Katso myös
----------

* Beerin ja Lambertin laki
* Ekstinktio
* Spektri
* Spektroskopia
Johan Hahnsson
**Johan Adrian Hahnsson** (4. maaliskuuta 1834 Rauma – 20. huhtikuuta 1888 Hämeenlinna) oli suomalainen kielentutkija.

Hahnssonin vanhemmat olivat raatimies Josef Hahnsson ja Katarina Sofia Rosenlew ja puoliso vuodesta 1864 ensimmäinen suomenkielinen naiskirjailija Theodolinda Hahnsson, o.s. Limón (1838–1919). Johan Hahnsson valmistui filosofian kandidaatiksi vuonna 1860 ja toimi sitten opettajana Vaasassa ja Kokkolassa ja vuodesta 1871 Hämeenlinnassa. Jouduttuaan lakkautuspalkalle vuonna 1878 hän keskittyi sanakirjatyöhön. Jo aiemmin, vuosien 1866 ja 1872 aikana, hän oli painattanut *Suomi-kirjaan* Eurajoen, Lapin, Rauman, Pyhämaan, Laitilan ja Uudenkirkon murteiden muoto-oppia koskevan tutkimuksen. Vuonna 1884 hän ryhtyi itse julkaisemaan *Ruotsalais-suomalaista sanakirjaa*, josta sai kuitenkin valmiiksi ennen kuolemaansa vain kaksi vihkoa. Aukusti Kallio ja Heikki Paasonen jatkoivat Hahnssonin aloittamaa työtä.

Lähteet
-------

1. 1 2  Heikinheimo, Ilmari (toim.): *Suomen elämäkerrasto*, s. 266. Helsinki: WSOY, 1955.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Suomi (KANTO)

 |
|  |
| Henkilöt | 
* Ylioppilasmatrikkeli 1640–1852

 |

 |
**DOOM:VS** on ruotsalainen Johan Ericsonin luotsaama funeral doom -yhtye. Se perustettiin vuonna 2004 Säfflessä. Ennen yhtyeen perustamista Ericson oli soittanut myös doom metal -yhtye Draconianissa.

Perustamisvuotenaan yhtye julkaisi demon *Empire of the Fallen*, joka johti levytyssopimukseen suomalaisen Firedoom Musicin kanssa vuonna 2005. Ensimmäinen studioalbumi *Aeternus Vale* julkaistiin vuonna 2006, sekä seuraava albumi *Dead Words Speak* lokakuussa 2008. Lokakuussa 2012 Ericson ilmoitti nauhoittavansa uutta materiaalia tulevaa *Earthless* -studioalbumia varten.

Diskografia
-----------

* *Empire of the Fallen*  (2004, demo, omakustanne)
* *Aeternus Vale*  (2006, Firedoom Music)
* *Dead Words Speak*  (2008, Firedoom Music)
* *Earthless*  (2013/2014, Solitude Productions)

Lähteet
-------

1. ↑  DOOM:VS: DRACONIAN Side-Project Signs With FIREDOOM MUSIC *blabbermouth.net*.  24.7.2005. blabbermouth.net. Viitattu 19.10.2013. (englanniksi)

Aiheesta muualla
----------------

* DOOM:VS Myspacessa (englanniksi)
* Facebook-sivusto
**Konsuli** (lat. *consul*) oli korkein virka Rooman tasavallassa. Rooman keisarien aikana konsuli oli korkea virkamies, jonka keisari nimitti.

Rooman konsulit
---------------

Rooman tasavallassa konsulit valittiin sotaväenkokouksessa (lat. *comitia centuriata*) ja ehdokkaiden täytyi olla yli 40-vuotiaita (42 plebeijeille). Vuosi, jona konsulit hallitsivat, sai nimen heidän mukaansa. 
Tasavallan ensimmäisinä vuosina valittiin ainoastaan kaksi konsulia, joilla oli veto-oikeus toistensa päätöksiin, ja joiden tuli olla patriisisukuisia, hoitamaan hallintoa senaatin ja kansan luottamusmiehinä. Ennen pitkää syntyi säätyriitoja, joiden tuloksena vakinaistettiin plebeijien etua valvovien kansantribuunien asema; alkuaan näitä oli 2–5, myöhemmin 10. Valtakunnan laajetessa ja tehtävien monipuolistuessa alettiin tarvita lisää eritasoisia virkamiehiä. Konsuleille jäi armeijan ylipäällikkyys, senaatin puheenjohtajan tehtävät sekä ulkopoliittiset edustusvelvollisuudet, joiden hoitamiseen käytettiin runsaasti legaatteja. Tasavallan loppuaikoina plebeijienkin mahdollisuudet päästä virkauralle lisääntyivät.*lähde?*

Viimeiset konsulit nimitettiin Bysantin valtakunnan (Itä-Rooma) keisarin Justinianus I:n aikana, jonka jälkeen konsulin virasta tuli osa keisarilista asemaa. Itä-Roomassa keisarit käyttivät konsulin arvonimeä vuoteen 887. Itä-Roomassa nimitettiin konsuleiksi muitakin kuin keisareita jonkin verran myös vuoden 541 jälkeen, muun muassa valtakunnan liittolaismaan Venetsian tasavallan dogeja.*lähde?*

### Konsuliluetteloiden lyhenteet

Konsulien luettelossa käytetään usein lyhenteitä ja latinankielisiä termejä. Näiden joukossa muun muassa:

* *annus dictatoris*, diktaattorin vuosi (*secundus*: toinen, *tertius*: kolmas, ...)
* *consul suffectus*, jos konsulina toiminut kuoli kesken kautensa tai hänet erotettiin virastaan, niin toinen henkilö valittiin hänen tilalleen ja hän toimi lopun vuoden *consul suffectuksena*
* *C.*, Gaius
* *Imp.*, imperaattori
* *L.*, Lucius
* *M.*, Marcus
* *P.*, Publius
* *Q.*, Quintus
* *T.*, Titus
* *Ti.*, Tiberius
* *Trib. Mil. Cons. Pot.*, sotilastribuuni konsulin valtuuksin.

Luetteloiden nimikäytäntöjä on selostettu myös artikkelissa Roomalainen nimi.

Katso myös
----------

* Luettelo Rooman tasavallan konsuleista
* Luettelo Rooman varhaisen keisariajan konsuleista
* Luettelo Rooman myöhäisen keisariajan konsuleista
* Cursus honorum
* Prokonsuli
* Ranskan konsulaatti

Lähteet
-------

1. ↑  Castrén, Paavo: *Uusi antiikin historia*, s. 268. Helsinki: Otava, 2011. ISBN 978-951-1-21594-3.

Aiheesta muualla
----------------

* Kuvia tai muita tiedostoja aiheesta **Konsuli (Rooma)** Wikimedia Commonsissa
*Tämä artikkeli käsittelee kylää. Muista merkityksistä kerrotaa täsmennyssivulla Hannuksela.*


  

  

  

  

  

  

  

  

  

  

**Hannuksela** on kylä Ilmajoen keskiosassa, kunnan keskustasta lounaaseen. Kylä sijaitsee kantatie 67:n, kylän kohdalla Kurikantie, varrella. Myös Suupohjan rata kulkee ja Kyrönjoki virtaa kylän alueella.

Hannukselasta on matkaa Ilmajoen keskustaan 1,3 kilometriä, Peuralankylään kilometri, Koskenkorvalle 7,7 kilometriä ja Ahonkylään 8,1 kilometriä.

Suomen sodan aikana kesällä 1808 Viapori eli nykyinen Suomenlinna antautui venäläisille. Venäläiset olivat saaneet haltuunsa muonavaraston, joka tuotiin Hannukselaan. 7. heinäkuuta varastoa lähdettiin viemään lähestyvien Ruotsin armeijan joukkojen tieltä kohti etelää. Pääkuormasto pääsi Kauhajoella olleista kapinoitsijoista huolimatta lopulta perille Karviaan. Myöhemmin samana päivänä matkaan lähtenyt jälkikuormasto puolestaan joutui pohjalaistalonpoikien ryöstämäksi Kauhajoen Harjankylässä.

Lähteet
-------

1. 1 2  Kansalaisen Karttapaikka Maanmittauslaitos. Viitattu 10.10.2010. [vanhentunut linkki]
2. ↑  Kartat ja reitit Eniro. Viitattu 30.12.2008.
3. ↑  Ruismäki, Liisa: "Kauhajoen kapina", *Kauhajoen historia: esihistoriasta vuoteen 1918*, s. 385–387. Jyväskylä: Kauhajoen kunta ja seurakunta, 1987. ISBN 951-99888-2-3.
**Tänavjärv**  on Virossa Harjumaalla Lääne-Harjun kunnassa sijaitseva luonnollinen järvi.

Maantietoa
----------

Järven pinta-ala on 138 hehtaaria ja se on 2,3 kilometriä pitkä ja 850 metriä leveä. Se sijaitsee Vesisoon ja Tänajärve raban välisellä suoalueella. Siihen on kaivettu kaksi ojaa, jotka johtavat lännessä sijaitsevan Veskijärven laskuojiin. Järven valuma-alueen laajuus on 4,7 neliökilometriä. Järvi on luodattu ja sen keskisyvyys on 1,8 metriä ja suurin syvyys 2,5 metriä. Järven laskennalliseksi tilavuudeksi voidaan määrittää 0,0025 kuutiokilometriä eli 2,5 miljoonaa kuutiometriä. Järven rantaviivan pituus on 5,8 kilometriä ja sen rannat ovat suota tai soistuvaa metsää. Läänemaan Suursoon turpeikot antavat rannoille suojärvimäisen ilmeen, vaikka osa rannoista ovatkin hiekkarantoja. Järvellä on hiekkapohja. Vaikka järvi onkin autio, johtaa sinne pohjoisesta Vihterpalusta tie.

Järvestä on kaivettu kaksi suoraa ojaa kohti viereistä Veskijärveä, jonne niiden koontioja laskee. Veskijärvi on Veskijõen läpivirtausjärvi.

Järven luokittelu ja ekologia
-----------------------------

Järvi on Vesipolitiikan puitedirektiivin (VPD) (vir. *Veepoliitika Raamdirektiivi, (VRD)*) luokituksen (VRD 5) mukaan veden kovuuden osalta pehmeävetinen järvi, jonka vedenväri on vaalea (vir. *pehme- ja heledaveeline järv*). Järvi luokitellaan limnologisesti lievästi dystrofiseksi järveksi, jossa järven vedessä on pienet humuspitoisuudet (vir. *semidüstroofne tai poolhuumustoiteline*, SD).

Järvi on kirkasvetinen ja matala ja kaukanakin rannasta kasvaa järviruokoa, nuottaruohoa ja tummalahnanruohoa. Järven päälajiston muodostaa ahven.

Historiaa
---------

Järvi on kuroutunut irti Itämeren Suomenlahdesta noin 4500 vuotta sitten eli neoliittisella kivikaudella.

* Näkymä kohti järven koillispäätäNäkymä kohti järven koillispäätä
* Järven etelärantaa lokakuussa 2010Järven etelärantaa lokakuussa 2010
* Kesäkuussa 2013Kesäkuussa 2013

Lähteet
-------

1. 1 2 3 4  Tamre, Ruta (toim.): *Eesti järvede nimestik*. Tallinna, Viro: Keskkonnaministeeriumi Info- ja Tehnokeskus, 2006. ISBN 978-9985-881-40-8. Teoksen verkkoversio (PDF) (viitattu 3.3.2017). (viroksi) (Arkistoitu – Internet Archive)
2. 1 2 3  Keskkonnaregister: Tänavjärv (vee2028300) *Keskonnainfo*. Tallinna, Viro:  Keskkonnaministeerium. Viitattu 3.3.2017. (viroksi)
3. ↑  Laskettu kertomalla järven pinta-ala sen keskisyvyydellä. Tämä ei ole viranomaisten määrittämä arvo!
4. 1 2 3 4  Eesti Entsüklopeedia: Tänavjärv, viitattu 24.4.2018
**Karl Vilhelm Tegengren** (5. joulukuuta 1868 Vaasa – 16. tammikuuta 1934 Köyliö) oli suomalainen tilanhoitaja ja ruotsin kielellä kirjoittanut kirjailija.

Henkilöhistoria
---------------

Karl Vilhelm Tegengrenin vanhemmat olivat Vaasan hovioikeuden hovioikeudenneuvos Ernst Wilhelm Tegengren (1835–1910) ja Anna Aline Boy (1837–1913). Perheessä oli kahdeksan lasta, joista Karl Vilhelm oli vanhin. Hänen nuorempia veljiään olivat kirjailija Jacob Tegengren ja kouluneuvos Gustav Tegengren. Karl Vilhelm Tegengren valmistui 1895 agronomiksi Mustialan maatalousoppilaitoksesta ja toimi sitten 30 vuoden ajan 1895–1925 Köyliön Vanhakartanon tilanhoitajana Köyliössä. Vaikka Tegengrenin toinen jalka oli vammautunut nuoruusvuosina sairastetun tuberkuloosin seurauksena niin ettei hän voinut kävellä pitkiä matkoja ilman tukea, hän pystyi silti hoitamaan tilanhoitajan tehtävät. Viimeiset vuotensa Tegengren vietti Köyliön Kepolan nummelle rakentamassaan talossa. 

Tegengren oli naimisissa vuonna 1880 syntyneen Anna Lundströmin kanssa.

Teoksia
-------

* *Längtan och andra skisser*. Helios, Helsingfors 1906

Lähteet
-------

* K. V. Tegengren SKS:n kirjailijamatrikkelissa (toimimaton linkki)
* Erik Liljeström 4.6.2008 : Jacob Tegengren och hans syskon (nimi esiintyy yhdessä kohdassa virheellisesti muodossa Ernst Wilhelm) (Arkistoitu – Internet Archive)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Ruotsi

 |

 |
**Johan Henrik Seeliger** (1704 Tallinna – 12. toukokuuta 1764 Turku) oli kultaseppämestari ja Turun Akatemian piirustuksen opettaja, joka harjoitti ensimmäisenä Suomessa kuparinpiirtäjän ammattia, mutta teki myös muita piirustus- ja kaiverrustöitä.

Seeligerin vanhemmat olivat kultaseppä Johan Ludvig Seeliger ja Marie Polack. Hän muutti Tallinnasta Suomeen 1749, mutta ei saanut lupaa toimia kultaseppämestarina ja ryhtyi siksi opettamaan Turun Akatemian opiskelijoille sinettien kaiverrusta ja kuparipiirrosten tekemistä 1750. Akatemian piirustuksen opettajaksi hänet otettiin 1752. Hänen tiedetään kuvittaneen noin kaksikymmentä väitöskirjaa, samoin kuin 1758 painetun suomenkielisen Raamatun. Kuvaliitteitä väitöskirjoissa oli kuitenkin vain yksi tai kaksi. Vuoden 1758 Raamatussa on kaksi Seeligerin piirtämää ja kaivertamaa etsausta. Hän ilmeisesti kuitenkin kaiversi myös mainitun Raamatun nimekkeitä varten puupiirroslaatat, samoin kuin mahdollisesti vastaavat nimekelaatat teoksiin *Ruotzin waldakunnan laki* (1759, näköispainos 1984) ja *Armon järjestys autuuteen* (David Hollatz, 1761). Seeliger harjoitti myös kulta- ja hopeasepän tointa ja kaiversi sinettejä. Hän suunnitteli Turun Akatemian kaivertajana ollessaan myös muun muassa akatemian rehtorin asemaa kuvastavat kullatut messinkiavaimet.

Seeligerin puoliso vuodesta 1753 oli Brita Elisabeth (Britta Liisa) Holmelin (s. 1735).

Lähteet
-------

1. 1 2 3  Anna Perälä: *Seeliger, Johan Henrik (1704-1763). Suomen Kansallisbiografia. Osa 8*, s. 809. Suomalaisen Kirjallisuuden Seura, 2006. ISBN 951-746-449-5.
2. ↑  Helsingin yliopistomuseo (Rehtorin aseman vertauskuvalliset avaimet 1759) *museo.helsinki.fi*. Viitattu 27.2.2015.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |
|  |
| Henkilöt | 
* Kansallisbiografia
* Biografiskt Lexikon
* Biografiasampo

 |

 |
Huhtala 1930-luvun alussa.
**Kaarlo Vilho (K. V.) Huhtala** (13. lokakuuta 1874 Ulvila – 7. helmikuuta 1941 Pori) oli suomalainen maanviljelijä, rakennusmestari ja kansanedustaja. Hän kuului äärioikeistolaisen Lapuan liikkeen johtohahmoihin.

Nuoruusvuodet
-------------

Ulvilan Kaasmarkussa syntynyt Huhtala opiskeli Harjun maanviljelyskoulussa Virolahdella, sekä myöhemmin Porin Yksityisessä Teollisuuskoulussa, josta hän valmistui rakennusmestariksi 1901. Vuodet 1902–1906 Huhtala työskenteli Rauman rakennustarkastajana, mutta palasi sieltä kotikyläänsä Kaasmarkkuun ja ryhtyi kauppiaaksi. Huhtala oli koko elämänsä ajan innokas palokuntamies ja toimi vuonna 1898 perustetun Kaasmarkun VPK:n ensimmäisenä puheenjohtajana vuonna 1941 tapahtuneeseen kuolemaansa saakka.

Sisällissota ja politiikka
--------------------------

Kaasmarkkuun perustettiin 1905 työväenyhdistys, johon Huhtala suhtautui hyvin kielteisesti, koska se muun muassa vei jäseniä hänen johtamaltaan VPK:lta. Sisällissotaan Huhtala osallistui valkoisten vääpelinä Satakunnan rintamalla. Sodan jälkeen Huhtalaa kutsuttiin "Ulvilan päälahtariksi", vaikka hän olikin heti sodan päätyttyä pyytänyt vapauttamaan Hämeenlinnan vankileiriltä joitakin "kunnon miehinä" pitämiään punakaartilaisia. Hän suoritti 1921 reserviupseeritutkinnon Kadettikoulussa. Myöhemmin 1920-luvulla Huhtala joutui murhayrityksen kohteeksi Koivistonkylässä Kaasmarkkuun johtavalla maantiellä. Ampujan arveltiin olleen jonkun vankileiriltä vapautuneen punaisen.

Huhtala toimi Kokoomuksen kansanedustajana 1930–1933. Hän kuului myös Ulvilan kunnanvaltuustoon sekä oli P. E. Svinhufvudin valitsijamiehenä vuoden 1931 presidentinvaaleissa. Hän toimi lisäksi Lapuan liikkeen Satakunnan piirin puheenjohtajana ja kuului järjestön valtuuskuntaan. Heinäkuussa 1930 järjestetyssä talonpoikaismarssissa Huhtala johti Satakunnan osastoa.

Viimeiset elinvuodet
--------------------

Huhtala avioitui vuonna 1902 Anna Jaakolan kanssa. Hänen puolisonsa kuoli 1932, samana vuonna jolloin Huhtalan liike teki konkurssin. Hän menetti pakkohuutokaupassa kaiken omaisuutensa ja myös isännöimänsä maatilan, joka oli Anna Jaakolan kotitila. Samalla Huhtala jätti eduskunnan, ja hänet syrjäytettiin myös valtakunnallisen Vapaussodan rintamamiesliiton varapuheenjohtajan tehtävästä. Huhtala joutui muuttamaan tulipalossa tuhoutuneen Kaasmarkun verkatehtaan vanhaan asuintaloon, jossa hän kuoli 1941 lähes unohdettuna.

Lähteet
-------

1. 1 2 3 4  K. V. Huhtala *Suomen kansanedustajat*. Eduskunta.   Viitattu 10.2.2014
2. 1 2 3 4  Toivonen, Janne: "Päällikkö loppuun asti", Satakunnan Kansa 11.8.2002 s. 13. Viitattu 10.2.2014.

  


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansalliset | 
* Suomi (KANTO)

 |
|  |
| Henkilöt | 
* Eduskunta

 |

 |
**Rasheed Abdul Wallace** (s. 17. syyskuuta 1974 Philadelphia, Pennsylvania) on yhdysvaltalainen kilpauransa päättänyt koripalloilija.

Elämä ja ura
------------

Wallace oli kilpaurallaan 211 senttimetriä pitkä ja painoi 104 kilogrammaa. Wallace pelasi neljättä paikkaa tai keskushyökkääjänä tilanteen mukaan. Hänen lempinimensä on "Sheed". Ristimänimensä hän sai Harun al-Rashidin, kuuluisan abbasidien kalifin, mukaan. Wallace on sunnimuslimi.

Washington Bullets (nykyisin Washington Wizards) varasi Wallacen NBA:han Pohjois-Carolinan yliopistosta vuoden 1995 varaustilaisuudessa. Tulokasvuonnaan hänet valittiin parhaiden tulokkaiden kakkosjoukkueeseen. Samana vuonna Wallace ja Harvey Grant vaihdettiin Portland Trail Blazersin pelaajiin Ron Strickland ja Kevin Duckworth. 

Wallace teki ottelukohtaisen piste-ennätyksensä, 42 pistettä, Denver Nuggetsia vastaan vuonna 2000 ja oli Trail Blazersien avainpelaaja, kun joukkue eteni läntisen konferenssin finaalisarjaan. Vuonna 2002 Trail Blazersin riveissä Wallacella oli uransa paras pistekeskiarvo ottelua kohden, 19,4 pistettä.

Vuonna 2004 Wallace auttoi Detroit Pistonsin NBA-mestaruuteen.

Wallace joutui luopumaan pelaajaurastaan jalkavamman takia vuonna 2013.

Lähteet
-------

1. ↑  Foot injury forces Knicks veteran Wallace to retire *nba.com*.  17.4.2013. NBA Media Ventures, LLC. Viitattu 13.7.2015. (englanniksi)

Aiheesta muualla
----------------

* Kuvia tai muita tiedostoja aiheesta **Rasheed Wallace** Wikimedia Commonsissa

* NBA:n pelaajaprofiili (englanniksi)

Detroit Pistons – NBA:n mestari 2004
1 Chauncey Billups ·
3 Ben Wallace ·
7 Mike James ·
8 Darvin Ham ·
10 Lindsey Hunter ·
13 Mehmet Okur ·
22 Tayshaun Prince ·
24 Tremaine Fowlkes ·
30 Rasheed Wallace ·  

31 Darko Miličić ·
32 Richard Hamilton ·
34 Corliss Williamson ·
41 Elden Campbell  

Päävalmentaja Larry Brown   

Apuvalmentajat Herb Brown · Dave Hanners · Igor Kokoškov · John Kuester · Mike Woodson
**Aminata Kabba Jamieson** (s. 13. joulukuuta 1994 Freetown, Sierra Leone), taiteilijanimeltään **KABBA** ja entiseltä taiteilijanimeltään **A\*M\*E**, on brittiläinen laulaja ja lauluntekijä.

Jamiesonin perhe muutti Lontooseen hänen ollessaan kahdeksanvuotias, sillä Jamiesonin äidin hiussalonki oli tuhoutunut tulipalossa. Pian muuton jälkeen hän perusti popyhtyeen, mutta tajusi haluavansa tehdä musiikkia sooloartistina. Vuosia myöhemmin Jamieson tapasi lauluntekijän ja tuottajan MNEKin ja äänitti tämän kanssa musiikkia, muun muassa kappaleen "City Lights".

Vuonna 2011 Jamieson allekirjoitti levytyssopimuksen Take Thatin jäsenen Gary Barlowin levy-yhtiön Future Recordsin kanssa, sillä Barlow oli tykästynyt Jamiesonin ja MNEKin "City Lights" -kappaleeseen. Tammikuussa 2013 Jamieson allekirjoitti levytyssopimuksen Sony Musicin Epic Recordsin kanssa sen jälkeen, kun Barlow oli lakkauttanut Future Recordsin keskittyäkseen omaan uraansa. Jamiesonin Duke Dumontin ja MNEKin kanssa tehty single "Need U (100%)" sijoittui Britannian singlelistan kärkeen huhtikuussa 2013.

Lähteet
-------

1. 1 2 3  Kellman, Andy: A\*M\*E Biography *AllMusic*. Viitattu 23.6.2019. (englanniksi)
2. ↑  AME *Official Charts Company*. Viitattu 23.6.2019. (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Taiteenala | 
* MusicBrainz
	+ 2

 |
|  |
| Muut | 
* Europeana

 |

 |
John Constable: *Heinärattaat* (1821).
**Heinärattaat** (engl. *The Hay Wain*) on englantilaisen John Constablen maalaus vuodelta 1821. Se on Constablen tunnetuimpia töitä ja eräs kuuluisimmista englantilaisista maisemamaalauksista.

Maalaus esittää matalaa jokea ylittäviä heinärattaita maalaismaisemassa. Vasemmalla on mökki. Kuvan oikeassa laidassa on niitty, jonka takana näkyy kaukana heinätöissä olevaa väkeä. Kyse on vauraasta viljelysseudusta. Maalaus on elävä ja monipuolinen sekä sisällöltään että tyyliltään. Constable on käyttänyt sekä pitkiä että lyhyitä ja sekä karheita että tasaisia siveltimenvetoja. Maalauksen kuvaama päivä näyttää olevan sekä auringonpaisteinen että pilvinen. Constablen on sanottu tavoittaneen maalauksissaan hyvin Englannille tyypilliset maalaismaisemat.

Maalauksen maiseman esikuvana on eräs paikka lähellä Suffolkin Flatfordia, Stourjoen varrella. Maalauksen mökin omisti tuolloin maanviljelijä Willy Lott ja se sijaitsee Flatfordin myllyn takana. Constable teki luonnokset paikan päällä, mutta maalasi lopullisen taulun ateljeessaan Lontoossa. Työ kesti kaikkiaan noin viisi kuukautta. Maalaus on osa kuuden maisemataulun muodostamaa sarjaa. *Heinärattaiden* kuvaama maisema ja mökki ovat säilyneet tähän päivään saakka tunnistettavina. Koko paikan omistaa nykyään National Trust, joka pyrkii säilyttämään sen mahdollisimman samannäköisenä.

Maalaus oli valmistuttuaan vuonna 1821 esillä Lontoon Royal Academy of Artsissa, mutta sille ei löytynyt ostajaa. Vuonna 1824 Constable asetti sen näytteille Pariisin salonkiin, jossa se voitti kuningas Kaarle X:n myöntämän kultamitalin.

Öljymaalauksen leveys on 185,4 senttimetriä ja korkeus 130,2 senttimetriä. Sen on omistanut vuodesta 1886 Lontoon National Gallery. Maalaus joutui 28. kesäkuuta 2013 turmelun kohteeksi, kun Fathers4Justice-nimiseen järjestöön kuulunut mies liimasi taidegalleriassa poikansa valokuvan sen päälle. Teos ei kärsinyt pysyviä vahinkoja.

Lähteet
-------

1. 1 2 3 4  Marina Vaizey: *100 kuuluisaa maalausta* (suom. Ritva Lassila), s. 73. Gummerus 1996. Alkuteos 100 Famous Paintings (1979).
2. 1 2 3  The Hay Wain (englanniksi) National Gallery. Viitattu 24.7.2014.
3. ↑  Tom Chessyre: Constable country: In search of the inspiration behind The Hay Wain (englanniksi) Daily Mail 8.3.2009. Viitattu 24.7.2014.
4. ↑  The Hay Wain: Key facts (Arkistoitu – Internet Archive) (englanniksi) National Gallery. Viitattu 24.7.2014.
5. ↑  Adrian Shaw: The Hay Wain: Constable masterpiece vandalised by Fathers4Justice protester at National Gallery (englanniksi) Daily Mirror 28.6.2013. Viitattu 24.7.2014.

Aiheesta muualla
----------------

* Kuvia tai muita tiedostoja aiheesta **Heinärattaat (maalaus)** Wikimedia Commonsissa
**Edgar Vaalgamaa** (14. syyskuuta 1912 – 20. joulukuuta 2003) oli Latvian liiviläinen pappi, ja kansatieteilijä, joka asui Suomessa vuodesta 1934 kuolemaansa saakka.

Edgar Vaalgamaa syntyi vuonna 1912 Liivinrannalla sijaitsevassa Košragsin kylässä. Hänen isänsä oli monien muiden liiviläisten tapaan kalastaja. Vuonna 1934 Vaalgamaa pääsi opiskelemaan teologiaa Helsingin yliopistoon heimoaatteen kannattajien avustuksella. Hän valmistui vuonna 1939 papiksi, muttei palannut Latviaan venäläismiehityksen uhan takia. Edgar palveli jatkosodassa kenttäpappina. Sodan jälkeen hän toimi pappina useissa suomalaisissa seurakunnissa, minkä lisäksi hän käänsi suomeksi Latvian kansalliseepoksen *Lāčplēsis*. Myöhemmin hän kirjoitti laajan liiviläisten historiaa ja kulttuuria käsittelevän teoksen nimeltä *Valkoisen hiekan kansa* (2001). Vaalgamaa kuoli vuonna 2003 Iitissä, mutta Vaalgamaiden suomalaistunut suku elää yhä Suomessa.

Lähteet
-------

* Vaalgamaa, Edgar: *Valkoisen hiekan kansa: Liiviläisten historiaa ja kulttuuria*. Jälkisanat Valda Šuvcāne. Jyväskylä: Atena, 2001. ISBN 951-796-235-5.

### Viitteet

1. 1 2    *Karjalan Heimo*, 2004: 1-2.  Karjalan sivistysseura.

Aiheesta muualla
----------------

* Edgar Vaalgamaan muistokirjoitus Helsingin Sanomissa

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Suomi (KANTO)
* Yhdysvallat
* Alankomaat

 |
|  |
| Muut | 
* IdRef

 |

 |
**Suomen elokuvateatteriliitto – SEOL ry** (ruots. *Finlands Biografförbund*, engl. *The Finnish Cinema Exhibitors’ Association*) on vuonna 1938 perustettu elokuvateatterialan etujärjestö. Se on Suomen Filmikamari ry:n jäsen.

Yhdistyksen tarkoituksena on toimia julkista elokuvateatteritoimintaa harjoittavien yksityisten ja yhteisöjen ammatillisena järjestönä ja valvoa jäsenten yhteisiä etuja ja oikeuksia.

Elokuvateatteriliiton hallituksen puheenjohtajana toimii Aku Jaakkola (Bio Rex Oy) ja varapuheenjohtajana Tarja Piiroinen (Savon Kinot Oy). Toiminnanjohtajana on Tero Koistinen.

Yhdistyksen nimi oli vuoteen 1983 saakka *Suomen elokuvateatterinomistajain liitto – Finlands Biografägareförbund ry*. Liiton alkuperäisestä nimestä muistuttaa yhdistyksen nimen virallinen lyhenne *SEOL*.

Lähteet
-------

1. ↑  Suomen elokuvateatteriliitto – SEOL ry *Filmikamari.fi*. Suomen Filmikamari ry. Viitattu 919.5.2020.
2. ↑  Filmikamari: Jäsenet *Filmikamari.fi*. Suomen Filmikamari ry. Viitattu 19.5.2020.
3. ↑  SEOL: Toiminta *Filmikamari.fi*. Suomen Filmikamari ry. Viitattu 19.5.2020.
4. ↑  SEOL: Hallitus *Filmikamari.fi*. Suomen Filmikamari ry. Viitattu 19.5.2020.
**Edgar Purnell Hooley** (1860–1942) keksi öljysoran. Hän oli vuonna 1901 matkalla ohi paikan, missä tehtiin tervaustyötä. Maanmittarina Nottinghamshiressä työskennellyt Hooley näki kerran, miten tervatynnyri oli kaatunut tielle ja tahraamisen välttämiseksi tervan päälle oli levitetty soraa. Tämä alue oli selkeästi vähemmän pölyinen kuin ympäröivä tie, mikä innosti Hooleyn kehittämään ja patentoimaan öljysoran Isossa-Britanniassa.

Hooley antoi yhtiölleen nimeksi Tar Macadam (Purnell Hooley's Patent) Syndicate Limited. Hän ei kuitenkaan ollut liikemiehenä yhtä taitava kuin keksijänä, eikä saanut tuotettaan myydyksi. Pian hänen yhtiönsä osti kansanedustaja Sir Alfred Hickman. Tämä omisti terästehtaan, jonka toiminnasta syntyi huomattava määrä kuonaa. Öljysorayhtiö käynnistettiin uudelleen vuonna 1905, ja saavutti heti suurmenestyksen. Nykyään yhtiö toimii nimellä Tarmac plc, ja se on yksi Ison-Britannian suurimmista rakennusmateriaalien tuottajista.

Lähteet
-------

1. ↑  Sheail, John: Hooley, Edgar Purnell (Maksuton esikatselunäkymä.) *Oxford Dictionary of National Biography*.  2004. Viitattu 31.5.2018. (englanniksi)
2. 1 2  The man who invented Tarmac  13.11.2014. BBC. Viitattu 31.5.2018. (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Muut | 
* IdRef

 |

 |
**Hill Brush Co. Ltd.** on perheomisteinen siivous- ja hygieniavälineitä valmistava brittiläinen yritys. Yrityksen perustivat Fred ja Bill Coward vuonna 1922.

Yrityksen pääpaikka ja tehdas sijaitsee Mere-nimisessä kylässä Wiltshiressä Britanniassa. Toimintaa on nykyään myös Yhdysvalloissa. Hillbrush:lle on myönnetty kuninkaallisen hovihankkijan asema vuonna 1981. 

Yritys on kulkenut pitkän matkan alkuvuosien käsintehdyistä harjoista nykyisiin materiaaleiltaan kehittyneisiin tuotteisiin. HBC työllistää noin sata henkilöä ja valmistaa yli viisi miljoonaa harjaa ja siivousvälinettä vuodessa. Tuotteita myydään yli 85 maahan.

Tuotteita markkinoidaan Salmon Products- ja Salmon Hygiene Technology- sekä uusimmin HBC-logojen suojin, Suomessa HBC-harjat ja -tuotteet tai Salmon-harjat ja -tuotteet. Tuotteet valmistetaan noudattamaan hygienia-olosuhteiltaan vaativien alojen vaatimuksia; näitä ovat esimerkiksi elintarviketeollisuus, ateriapalvelut, ravintola-ala, meijerit, lääketeollisuus ja sairaalat. Salmon Hygiene Technology:in värikoodatut siivousvälineet läpäisevät FEIBP PHB Hygienia vaatimukset ja ne valmistetaan FDA-hyväksyttyjä materiaaleja käyttäen. Värikoodatut siivousvälineet ovat HACCP yhteensopivia. Tuotteet ovat standardi ISO:9001:2008-sertifioituja.

Suomessa Hillbrushia edustaa Harjat.com.

Lähteet
-------

* Hillbrush

### Viitteet

1. ↑  About us, Hillbrush (Arkistoitu – Internet Archive)

Aiheesta muualla
----------------

* Harjat.com